**„Urbo“ bankas grįžta į kapitalo rinką: Lietuvos bankas patvirtino iki 10 mln. eurų subordinuotų obligacijų prospektą**

**Lietuvos bankas patvirtino lietuviško kapitalo „Urbo“ banko prospektą, pagal kurį „Urbo“ bankas gali išleisti iki 10 mln. eurų subordinuotų obligacijų emisiją. Iš investuotojų pritrauktos lėšos būtų naudojamos tolesnei banko plėtrai ir kapitalo bazės stiprinimui.**

„Tai antras kartas banko veiklos istorijoje, kai nusprendėme pasinaudoti kapitalo rinkos galimybėmis tęsdami ambicingų augimo planų įgyvendinimą. Prieš du mėnesius sėkmingai išpirkome 2018 m. išplatintą 2,21 mln. eurų vertės subordinuotų obligacijų emisiją, o sulaukę investuotojų pasitikėjimo ilgalaikiais banko planais, nusprendėme sugrįžti į kapitalo rinką“, – sako „Urbo“ banko administracijos vadovas Marius Arlauskas.

Subordinuotos obligacijos bus platinamos etapais, pirmosios dalies platinimas numatytas artimiausiu metu. Vienos obligacijos nominali vertė sieks 1000 eurų, emisijos trukmė – 10 metų su galimybe išpirkti po 5 metų. Obligacijas galės įsigyti mažmeniniai ir instituciniai investuotojai iš visų Baltijos šalių – Lietuvos, Latvijos ir Estijos. Mokėtinų metinių palūkanų dydis bus nustatytas konkrečios obligacijų emisijos platinimo metu.

Naujosios emisijos platinimą organizuos „Artea“ bankas. Po emisijos išplatinimo „Urbo“ banko obligacijos bus įtrauktos į prekybą reguliuojamoje rinkoje „Nasdaq Vilnius“.

„Kapitalo rinkos mums yra svarbi finansavimo kryptis, siekiant įgyvendinti ilgalaikius banko tikslus ir diversifikuoti kapitalo struktūrą. Prieš septynerius metus išleista obligacijų emisija prisidėjo prie banko kapitalo tvarumo ir leido užtikrinti stabilų augimą. Neabejojame, kad ir šiais metais pavyks pasiekti užsibrėžtų tikslų“, – sako M. Arlauskas.

2018 m. buvo išplatinta 2210 vienetų 7 metų trukmės banko subordinuotų obligacijų, jas įsigijo 101 investuotojas: 71 – iš Lietuvos, 25 – iš Estijos, po du – iš Latvijos ir Šveicarijos, vienas – iš Suomijos. Metinė obligacijų palūkanų norma siekė 7 proc., o investuotojams palūkanos buvo mokamos du kartus per metus.

„Urbo“ banko turtas šių metų birželio 30 d. sudarė 688 mln. eurų ir buvo 18,1 proc. didesnis nei prieš metus (583 mln. eurų). Banko akcininkų nuosavybė pirmojo pusmečio pabaigoje siekė 65,5 mln. eurų – 8 proc. daugiau nei prieš metus (60,6 mln. eurų).

Prieš 33 metus veiklą pradėjusio „Urbo“ banko akcininkai yra Konstantinas Karosas, valdantis 90,13 proc. banko akcijų ir įmonė „Western Petroleum Limited“ (9,87 proc. akcijų). „Urbo“ banke šiuo metu dirba 283 darbuotojai, klientų aptarnavimo tinklą sudaro 25 teritoriniai padaliniai.

**Daugiau informacijos:**Beatričė Mikšytė  
+370 635 37 649  
[beatrice@ideaprima.lt](mailto:beatrice@ideaprima.lt)